વાતાવરણમાં ઠંડી ભળી ચૂકી હતી. આઠમાં દસ મિનિટની વાર હતી. ગાંધીનગર-મહુડી ચાર રસ્તા પર મલ્હારે મેઈલમાં જણાવેલી જગ્યાએ ગુલાલની વ્હાઇટ ગાડી ઊભી હતી. અંદર ગુલાલ બેઠી હતી. એમાંથી એને એક મોબાઈલ મળી આવ્યો. એ મોબાઈલ યુવરાજે જ મુકાવ્યો હતો. એના પર કોલ આવ્યો અને ગુલાલને ગાંધીનગરના બદલે બગોદરા બોલાવી. ગુલાલ પારખી ગઈ હતી કે આ મલ્હારનો અવાજ નહોતો. એનો અંદાજ સાચો ઠર્યો હતો. સામે મલ્હાર નહોતો. મનુ હતો. યુવરાજનો દોસ્ત. યુવરાજ બહુ ચાલાક હતો એને ખબર હતી કે મેઈલ કોઈ પણ વાંચી શકે છે અને ગરબડ થઈ શકે છે એટલે એણે પહેલાં ગુલાલને મહુડી-ગાંધીનગર હાઈવે પર બોલાવી અને પછી સ્થાન બદલ્યું. એ પછી ગુલાલનો ફોન અને કાર્ડ ફેંકી દેવાની પણ સૂચના અપાઈ.